Enigma

Enigma (iš  'mįslė, miglota ištarmė') – vokiečių elektroninės muzikos projektas, 1990 m. įkurtas Michael Cretu (jis yra pagrindinis kompozitorius ir prodiuseris), jo buvusios žmonos Sandros, David Fairstein ir Frank Peterson. Taip pat prie Enigmos kūrinių prisideda kiti vokalistai, kompozitoriai.

 Istorija 

Dar gerokai prieš susikuriant Enigmai Michael Cretu vystė muzikinę karjerą prisidėdamas prie Sandros kūrinių bei išleido kelis albumus savo vardu, tačiau jie didelio populiarumo nesulaukė.

1990 m. po 8 mėnesių pasiruošimo Cretu išleido debiutinį Enigmos albumą „MCMXC a.D.“, kuris atnešė stulbinantį pasisekimą. Grigališkųjų choralų, susintetintų muzikinių garsų kupinas albumas pasaulyje paskelbtas 60 kartų platininiu. Singlai „Sadeness“, „Mea Culpa“ tapo pasauliniais hitais. Enigmos debiutas buvo apipintas paslaptingumu, kadangi autoriai neatskleidė savo tapatybės. 1993 m. Enigma išleido antrąjį albumą „The Cross of Changes“ su legendine tapusia melodija „Return to Innocence“. Albumas taip pat buvo sėkmingas (parduota 6 mln. kopijų), tačiau grupė susidūrė su teisinėmis problemomis dėl melodijų plagijavimo. Trečiasis albumas „Le Roi Est Mort, Vive Le Roi!“ nesusilaukė tokio populiarumo kaip du pirmieji. 2000 m. albume „The Screen Behind the Mirror“ gerokai sumažėjo choralų garsų, tačiau išliko fleitų ir sintetinių garsų melodijos. Keliose dainose panaudotos ištraukos iš kantatos „Carmina Burana“, o prie albumo kūrybos prisidėjo Ruth-Ann Boyle ir Andru Donalds.

Iš Enigmos pasitraukus Sandrai Cretu projekto kūryba gerokai pasikeitė. Albume „Voyageur“ atsisakyta grigališkųjų, etninių giesmių, sjakuchati fleitos, todėl daug Enigmos fanų nusivylė naujuoju stiliumi ir albumo pardavimai ženkliai smuko. 2006 m. albume „A Posteriori“ taip pat vyravo transo, elektroniniai garsai, jo sudėtyje tebuvo vienintelis singlas „Goodbye Milky Way“, kuris nebuvo leidžiamas atskirai, o tik parduodamas elektroniniu būdu.

2008 m. Enigma išleido albumą „Seven Lives Many Faces“. Jame yra du singlai (išleisti kartu) „La Puerta del Cielo“ ir „Seven Lives“.

2010 m. Enigma, švęsdama 20-mečio jubiliejų, paskelbė konkursą, kurio laimėtojams suteikta galimybė prisidėti prie naujos Enigmos dainos kūrimo. Enigmos gerbėjai konkurso nugalėtoja išrinko latvių atlikėją Fox Lima (su daina „Fei mea“). 2-4 vietų laimėtojai (Mark Joshua iš Brazilijos, Spring iš Ispanijos ir Rasa Serra iš Lietuvos) sukūrė dainai pritariamuosius vokalus. Prieš Kalėdas projekto lyderis Michael Cretu pristatė sukomponuotą dainą „MMX (The Social Song)“.

 Įtaka 

Enigmos pirmieji du studijiniai albumai padarė didelę įtaką to laikotarpio muzikinei kūrybai. Enigmos ir kitų grupių panašiems kūriniams apibūdinti sukurtas terminas „enigmiška muzika“. Enigmos kūrybinė sėkmė įkvėpė tokias grupes kaip Era, Gregorian (grigališkieji choralai), Deep Forest (etninės giesmės), enigmiškų bruožų taip pat yra daugelio kitų ambient, New Age atlikėjų darbuose, atskiruose Claus Zundel, Sarah Brightman, Mike Oldfield ir kt. kūriniuose.

Enigmos singlai (ypač Return to Innocence, Sadeness, Beyond the Invisible, The Eyes of Truth) naudoti daugelyje filmų, taip pat ir tokiuose, kaip Matrica, Ilgas bučinys nakčiai, Skorpionų karalius, Pinigų traukinys, Jos vardas Nikita, Čiarlio angelai.


 Diskografija 

 Albumai 
 MCMXC a.D. (1990 m.)
 The Cross of Changes (1993 m.)
 Le Roi Est Mort, Vive Le Roi! (1996 m.)
 The Screen Behind the Mirror (2000 m.)
 Voyageur (2003 m.)
 A Posteriori (2006 m.)
 Seven Lives Many Faces (2008 m.)
 The Fall of a Rebel Angel (2016 m.)

 Singlai 
 „Sadeness (Part I)“ (1990 m.)
 „Mea Culpa (Part II)“ (1990 m.)
 „Principles of Lust“ (1991 m.)
 „The Rivers of Belief“ (1991 m.)
 „Carly’s Song“ (1993 m.)
 „Return to Innocence“ (1993 m.)
 „The Eyes of Truth“ (1994 m.)
 „Age of Loneliness“ (1994 m.)
 „Out from the Deep“ (1994 m.)
 „Beyond the Invisible“ (1996 m.)
 „T.N.T. for the Brain“ (1997 m.)
 „Gravity of Love“ (1999 m.)
 „Push the Limits“ (2000 m.)
 „Turn Around“ (2001)
 „Voyageur“ (2003 m.)
 „Following the Sun“ (2003 m.)
 „Boum-Boum“ (2004 m.)
 „Hello and Welcome“ (2006 m.)
 „Goodbye Milky Way“ (2006 m.)
 „La Puerta del Cielo / Seven Lives“ (2008 m.)

 Nuorodos